Diari Oficial de la Generalitat Valenciana


Sumari del DOGV 9447, del 11-10-2022 (2022/8871)

RESOLUCIÓ de 28 de setembre de 2022, de la directora general de Relacions amb les Corts, de la Presidència de la Generalitat, per la qual es publica el conveni específic entre la Generalitat, a través de Conselleria de Política Territorial, Obres Públiques i Mobilitat i la Universitat Politècnica de València a través de la Càtedra Urbanisme i Gènere per al foment d'activitats d'investigació, desenvolupament i innovació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9447

Data del DOGV
:   11-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8871


Data del document
:   28-09-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 de setembre de 2022, de la directora general de Relacions amb les Corts, de la Presidència de la Generalitat, per la qual es publica el conveni específic entre la Generalitat, a través de Conselleria de Política Territorial, Obres Públiques i Mobilitat i la Universitat Politècnica de València a través de la Càtedra Urbanisme i Gènere per al foment d'activitats d'investigació, desenvolupament i innovació. [2022/8871]  
  
La Generalitat, a través de Conselleria de Política Territorial, Obres Públiques i Mobilitat i la Universitat Politècnica de València han subscrit, prèvia tramitació reglamentària, els dies 12 i 7 de setembre de 2022, el conveni a través de la Càtedra Urbanisme i Gènere per al foment d'activitats d'investigació, desenvolupament i innovació, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 de setembre de 2022 i número 1135/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 28 de setembre de 2022.- La directora general de Relacions amb les Corts: Ana Belén Domínguez Cana.  
  
  
Conveni específic entre la Generalitat, a través de la Conselleria de Política Territorial, Obres Públiques i Mobilitat, i la Universitat Politècnica de València, a través de la Càtedra d'Urbanisme i Gènere per al foment d'activitats d'investigació, desenvolupament i innovació  
  
València, en la data de la signatura digital.  
  
Reunides  
D'una part, la Generalitat Valenciana, representada per Immaculada Orozco Ripoll, secretaria autonòmica de Política Territorial, Urbanisme i Paisatge de la Conselleria de Política Territorial, Obres Públiques i Mobilitat, que actua per delegació de funcions que té atribuïdes per mitjà de la Resolució de 23 de juliol de 2019, del conseller de Política Territorial, Obres Públiques i Mobilitat. (publicada en el DOGV 8600, 26.07.2019).  
Aquest acte està autoritzat expressament mitjançant l'acord del Consell de 29 de juliol de 2022.  
D'una altra, la Universitat Politècnica de València, d'ara endavant UPV, amb CIF Z1976883W, creada amb rang d'universitat en virtut del Decret 495/1971, d'11 de març (BOE 26.03.1971), amb seu en el Camí de Vera, s/n, de València (Regne d'Espanya), i en el seu nom i representació el rector José Esteban Capilla Romá, nomenat pel Decret 74/2021, de 28 de maig, del Consell de la Generalitat, i en virtut de les atribucions que li venen conferides per l'article 53-d dels Estatuts de la UPV, aprovats pel Decret 182/2011, de 25 de novembre, del Consell.  
  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni i, a aquest efecte,  
  
Exposen  
1. Que la Generalitat, a través de la Conselleria de Política Territorial, Obres Públiques i Mobilitat, i la Universitat Politècnica de València tenen objectius i interessos comuns en l'estudi, anàlisi, impuls i formulació de propostes per a la planificació territorial i urbanística amb perspectiva de gènere.  
El punt de partida d'aquest interés comú és la consideració que la incorporació de la perspectiva de gènere suposa una millora en la qualitat de vida de la ciutadania.  
2. Que el Decret Legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge té com un dels seus objectius, incorporar la perspectiva de gènere i inclusiva en el planejament urbà i, a més, en el seu annex IV, estableix com a criteri de qualitat urbana, precisament, la incorporació d'aquesta perspectiva, a l'hora de disposar l'equipament urbà sobre el territori.  
3. Que la perspectiva de gènere ha d'entendre's com un concepte transversal, ampli i fonamental, vinculat amb la vida digna i integrat en l'Agenda 2030 de l'Organització de Nacions Unides, que té com a objectiu el desenvolupament de les persones i la cura del planeta.  
  
4. Que la igualtat d'homes i dones promoguda des de 2007 per la Llei orgànica 3/2007, de 22 de març, per a la igualtat efectiva de dones i homes, requereix, a més, que tots dos, posseïsquen autonomia en tots els àmbits, la qual cosa necessàriament passa per reordenar l'activitat i l'espai dels nostres entorns urbans des de l'atenció a les cures i la proximitat.  
5. Que l'entorn que habitem és l'entorn que s'ha projectat, dissenyat i construït col·lectivament, d'acord amb el model social, econòmic i cultural de la societat, i amb el que això comporta. I aquesta construcció ha respost a criteris i objectius elaborats per les persones en cada època, sent senzill inferir que aquests objectius i criteris han estat influenciats pels valors culturals de cada moment. En aqueista línia, es pot deduir amb una certa facilitat que les ciutats que habitem han sigut dissenyades promocionant valors associats al món productiu masculí i relegant les tasques de cura, assumides majoritàriament per les dones, i que han romàs sense suficient atenció.  
  
6. Que la incorporació de la perspectiva de gènere en l'urbanisme busca establir mecanismes per a observar el context, urbà i no urbà, ateses les necessitats de tots els col·lectius, persones i circumstàncies, amb especial atenció als qui han de suportar una situació de desigualtat estructural; i cerca, també, establir criteris de priorització per a seleccionar les actuacions urbanes que contribuïsquen a disminuir aquesta desigualtat, bé siguen mitjançant el disseny urbà, el planejament urbà o la gestió urbana, enfocant la seua actuació cap al desenvolupament de la ciutat cuidadora i de proximitat.  
7. Que és indispensable que el nostre entorn atenga la necessitat de cuidar i ser cuidats. En la realitat que ens rodeja és essencial el treball silenciós i silenciat de les cures, sense el qual l'organització social i el mercat no existirien. El treball de les cures és sovint assumit per les dones, fent que per a elles el triangle format per la ubicació de domicili habitual-localització lloc de treball remunerat-situació d'equipaments de cura supose una situació amb freqüència irresoluble, condicionant l'augment de les bretxes salarials, de cura i de temps propi entre homes i dones.  
8. Que la Llei 14/2011 de la Ciència, la Tecnologia i la Innovació que va derogar la Llei de Foment i Coordinació General de la Investigació Científica i Tècnica, de 14 d'abril de 1986, estableix un marc general per al foment i la coordinació de la investigació científica i tècnica amb la finalitat de contribuir al desenvolupament sostenible i al benestar social mitjançant la generació i difusió del coneixement i la innovació. Constitueix el marc de referència per a promoure la col·laboració entre universitats, organismes públics d'investigació, empreses i entorn socioeconòmic en general, amb la finalitat de donar una resposta eficaç a les exigències del canvi social i tecnològic.  
9. Que la Generalitat, a través de la Conselleria de Política Territorial, Obres Públiques i Mobilitat, en el seu objectiu de millorar les condicions de vida i confort en els entorns en els quals habitem, està impulsant un canvi de paradigma en les polítiques públiques relacionades amb les nostres ciutats, incorporant la perspectiva de gènere. En aquest canvi innovador es considera fonamental el paper de la Universitat Politècnica de València.  
10. Que la Universitat Politècnica de València, col·laborarà, en el marc d'aquest conveni, amb la Generalitat en aquests objectius mitjançant la realització de programes d'investigació, d'estudi i anàlisi, suport en la formació, culturals i de reflexió universitària, orientats cap al coneixement, difusió i viabilitat de la incorporació de la perspectiva de gènere a les nostres ciutats.  
11. Que el 22 d'abril de 2022 es va signar un conveni marc de col·laboració entre la Generalitat, a través de la Conselleria de Política Territorial, Obres Públiques i Mobilitat i la Universitat Politècnica de València per a la creació de la Càtedra Urbanisme i Gènere.  
12. Que la Càtedra Urbanisme i Gènere té com a finalitat convertir-se en fòrum des del qual analitzar, investigar i difondre temàtiques relacionades amb el disseny, la planificació, la gestió i l'execució de les polítiques públiques per a la incorporació de la perspectiva de gènere en els nostres entorns urbans en la Comunitat Valenciana.  
En aquest sentit, la Càtedra realitza una labor centrada en la potenciació de seminaris, jornades, conferències i publicacions d'alt nivell l'objectiu de la qual serà la investigació especialitzada i la difusió pública dels seus avanços dins d'un marc d'anàlisi, que possibilite una major participació social i un estudi rigorós de les decisions a prendre per part de la Conselleria.  
13. Tenint en compte tot l'exposat, la Universitat Politècnica de València i la Conselleria de Política Territorial, Obres Públiques i Mobilitat, en l'exercici de les funcions atribuïdes en l'article 4 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, consideren oportú formalitzar aquest conveni, d'acord amb les següents  
  
Clàusules  
  
Primera. Objecte del conveni  
És objecte d'aquest conveni determinar la col·laboració entre la Conselleria de Política Territorial, Obres Públiques i Mobilitat i la Universitat Politècnica de València en el foment de l'estudi, la investigació i de la difusió del coneixement sobre temàtiques relacionades amb l'ordenació i planificació urbanística amb perspectiva de gènere.  
  
Segona. Activitats de la Càtedra  
1. La Càtedra desenvoluparà les activitats que la Comissió de Seguiment establisca en el programa anual d'activitats, dins de les finalitats que constitueixen l'objecte d'aquest conveni en el marc de les competències de la Conselleria de Política Territorial, Obres Públiques i Mobilitat.  
2. Les activitats a programar podran ser algunes de les següents  
a) Activitats de recerca i desenvolupament.  
- Redacció d'estudis tècnics.  
- Desenvolupament de línies d'investigació conjunta.  
- Suport en la realització de tesis doctorals i treballs de recerca en l'àrea de coneixement de la Càtedra.  
- Realització d'estudis i treballs de recerca.  
- Promoció de trobades nacionals i internacionals de persones expertes en l'àrea d'interés de la Càtedra.  
- Convocatori de premis.  
b) Activitats de divulgació i transferència de coneixement.  
- Realització de jornades de divulgació tècnica, tecnològica i artística.  
- Publicacions sobre temes d'interés en l'àmbit de la Càtedra.  
- Promoció en esdeveniments científics, tècnics i artístics.  
- Organització d'exposicions i promoció d'activitats culturals.  
  
- Divulgació de les activitats de la Càtedra.  
- Conferències, seminaris i tallers.  
- Organització i convocatòria de concursos.  
c) Activitats docents i de formació.  
- Desenvolupament i impartició de programes acadèmics formatius vinculats amb l'objecte d'estudi de la Càtedra, inclosos els programes de pràctiques EMPRESA UPV.  
- Organització de cursos de formació especialitzada destinats a personal de l'Administració, estudiants i públic en general.  
3. Les activitats que es desenvolupen a l'empara de la Càtedra quedaran subjectes a la normativa de la Universitat Politècnica de València.  
  
Tercera. Obligacions de les parts  
1. Totes dues institucions es comprometen a realitzar activitats conjuntes dins de la matèria de la càtedra, convingudes en el programa anual d'activitats.  
2. Són obligacions de la Universitat Politècnica de València les següents:  
2.1- La Universitat Politècnica de València posarà en coneixement de la Conselleria de Política Territorial, Obres Públiques i Mobilitat l'obtenció de qualsevol altra ajuda o subvenció per a la mateixa finalitat procedent de qualsevol administració o ens públic. Igualment l'informarà de la recepció de qualsevol quantitat atorgada per altres administracions o ens públics o privats, que, sumada a la del present conveni, supere el cost de les ajudes actualment concedides.  
L'import de la quantia total del conveni, en cap cas, aïlladament o en concurrència amb altres ajudes o subvencions d'altres administracions o ens públics podrà ser superior al cost total de les activitats hi previstes.  
2.2. La Universitat Politècnica de València haurà d'estar al corrent en les seues obligacions fiscals, tributàries i de Seguretat Social, amb referència a l'1 de gener de 2022, de conformitat amb el que es preveu en la Llei 38/2003, de 17 de novembre, general de subvencions i el Reial decret 887/2006, de 21 de juliol, pel qual s'aprova el Reglament de la Llei general de subvencions.  
Així mateix, la Universitat Politècnica de València atorga el seu consentiment a la Conselleria de Política Territorial, Obres Públiques i Mobilitat perquè obtinga de manera directa acreditació sobre el compliment d'aquestes obligacions abans del pagament de l'ajuda.  
2.3. La Universitat Politècnica de València està obligat a incloure el distintiu de la Conselleria de Política Territorial, Obres Públiques i Mobilitat, en tota mena de cursos, publicacions, elements audiovisuals o d'altres suports de la informació que facen referència als continguts de les activitats a desenvolupar mitjançant aquest conveni.  
2.4. La Universitat Politècnica de València es compromet a dur a terme les activitats que corresponguen en execució de cadascuna de les activitats objecte d'aquest conveni, aportant tots els mitjans humans, tècnics i materials que es precisen, sent de la seua sencera responsabilitat l'execució d'aquests.  
Per a la realització de les activitats a desenvolupar mitjançant aquest conveni, la Universitat Politècnica de València podrà recaptar l'assessorament o la col·laboració d'altres entitats o associacions.  
La Universitat Politècnica de València justificarà el compliment dels requisits i condicions, així com la realització del projecte o activitat i el compliment de la finalitat que es determina en el present conveni.  
  
2.5. La Universitat Politècnica de València, així com els col·laboradors o entitats que participen en el desenvolupament del conveni, hauran de complir les condicions d'independència i confidencialitat.  
A l'ésser les referides activitats obertes a tota mena de col·laboradors, s'exigeix independència de les persones físiques que participen en els treballs respecte a entitats, empreses o organitzacions que puguen tindre interessos relacionats amb el contingut del conveni de manera que no intervinguen altres interessos aliens a la qualitat final dels treballs.  
Les entitats, empreses o persones jurídiques que col·laboren amb el citat programa hauran d'actuar així mateix amb independència d'altres interessos aliens als objectius plantejats.  
2.6. Com a entitat beneficiària la Universitat Politècnica de València no està incursa en les prohibicions previstes en l'article 13 i estarà subjecta a les obligacions de l'article 14 de la Llei 38/2003, de 17 de novembre, general de subvencions, el seu Reglament aprovat per Reial decret 887/2006, de 21 de juliol i altra normativa concordant.  
En aquest sentit, la Universitat presentarà, abans de la subscripció del conveni i dels pagaments, prèvia sol·licitud de la Conselleria, la declaració de no estar sotmesa a les prohibicions per a obtindre la condició de beneficiària establides en l'article 13 de la Llei 38/2003, de 17 de novembre, general de subvencions i de no tindre la condició de subjecte deutor per resolució de procedència de reintegrament.  
2.7. La Universitat Politècnica de València no està subjecta a una ordre de recuperació pendent ni està en crisi d'acord amb el que es disposa en el Reglament (UE) 651/2014 de la Comissió, de 17 de juny de 2014, per la qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
3. Són obligacions de la Política Territorial, Obres Públiques i Mobilitat:  
3.1. La Conselleria de Política Territorial, Obres Públiques i Mobilitat en aplicació dels articles 9.1.c i 10.1 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, publicarà el text íntegre del conveni, una vegada subscrit, en el portal de transparència de la Generalitat.  
3.2. La Conselleria de Política Territorial, Obres Públiques i Mobilitat es compromet a aportar el finançament de les activitats objecte del present conveni fins a un màxim de 30.000 ?, IVA inclòs.  
  
Quarta. Finançament  
1. La Conselleria de Política Territorial, Obres Públiques i Mobilitat finançarà aquestes activitats amb una aportació de 30.000,00 - amb càrrec a l'aplicació pressupostària 09.28.29.568.59.0 línia S8832000, del pressupost de la Generalitat per a l'exercici 2022.  
2. D'acord amb els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es tracta d'una subvenció nominativa prevista en els esmentats pressupostos.  
3. El pagament de la subvenció s'efectuarà mitjançant l'abonament de l'import de la subvenció concedida amb la justificació documental suficient i adequada de l'efectiva aplicació de la totalitat dels fons subvencionats, en la forma que s'estableix en l'apartat 5 d'aquesta clàusula.  
  
4. Seran subvencionables les següents despeses executades en el marc de la normativa vigent, sempre que estiguen directament relacionats amb les actuacions objecte d'aquest conveni i s'imputen dins del període elegible d'aquest:  
4.1. Despeses de personal i becaris, tant existent com de nova creació, incloent salaris i quotes a la Seguretat social. Despeses de formació associades en el marc de les actuacions objecte d'aquest conveni.  
  
4.2. Despeses de viatges i dietes del personal, amb els límits establits en el Decret 24/1997.  
4.3. Despeses de material i subministraments associats a les actuacions objecte d'aquest conveni, com a despeses de missatgeria i correus, manteniment de fotocopiadores i ordinadors, cost de còpies.  
4.4. Serveis externs associats a les actuacions objecte d'aquest conveni (consultoria, assistències tècniques, etc.). Despeses derivades de la contractació de serveis externs. Subcontractacions de personal expert o empreses per a dur a terme alguna de les activitats o tasques previstes en el projecte. Els serveis són, entre altres:  
4.4.1. Estudis o enquestes (avaluacions, estratègies, notes conceptuals, disseny de plans, etc.).  
4.4.2. Formació.  
4.4.3. Traducció.  
4.4.4. Manteniment de sistemes informàtics i desenvolupament de pàgines webs.  
4.4.5. Promoció, comunicació i publicitat.  
4.4.5. Gestió financera.  
4.4.6. Serveis relacionats amb l'organització i implementació del projecte (servei d'àpats, interpretació, etc.).  
4.4.7. Serveis de consultoria, auditoria o notaria, personal expert financer i serveis comptables.  
4.4.8. Costos de viatge i allotjament de persones expertes, conferenciants, etc.  
4.5. Viatges i allotjament: Costos de viatge i allotjament de les persones integrants del grup d'experts involucrades en la implementació del projecte: 1. Viatge. 2. Dietes. 3. Allotjament.  
4.6. Comunicacions (despeses telefòniques, internet, fax, serveis postals, etc.).  
4.7. Altres despeses d'operacions corrents generades per l'execució de les activitats previstes en el programa anual.  
5. La Direcció General d'Urbanisme tramitarà les propostes de pagament. La Universitat Politècnica de València haurà de justificar l'aplicació de la subvenció, com a màxim, abans del 10 de desembre de 2022.  
La justificació de la subvenció s'ajustarà al que es disposa en l'article 30 de la Llei 38/2003, de 17 de novembre, general de subvencions, i el seu Reglament de desenvolupament aprovat per Reial decret 887/2006, de 21 de juliol, mitjançant el sistema de compte justificatiu que haurà d'incloure la documentació següent:  
5.1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
5.2. Una memòria econòmica justificativa del cost de les activitats realitzades, que contindrà:  
a) Una relació classificada de les despeses de l'activitat, amb identificació del creditor i del document, el seu import, data d'emissió i, en el seu cas, data de pagament.  
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, en el seu cas, la documentació acreditativa del pagament.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Certificació acreditativa dels pagaments efectuats al personal i becaris, còpia de transferències bancàries o llistat de nòmines, inclosa la Seguretat Social i retencions fiscals, tenint en compte que els pagaments de cotitzacions en la Seguretat Social i nòmines corresponents al mes de desembre s'acreditaran mitjançant certificació emesa per la persona responsable, sense perjudici de la presentació de l'acreditació del pagament efectiu només aquest s'haja produït.  
Tot això de conformitat amb el que s'estableix en l'article 30 de la Llei 38/2003, de 17 de novembre, general de subvencions, i també en els articles 169 i 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
e) Els tres pressupostos que, en aplicació de l'article 31.3 de la Llei general de subvencions, haja d'haver sol·licitat el beneficiari.  
6. En relació amb el que estableix l'article 29.2 de la Llei 38/2003, de 17 de novembre, general de subvencions, es fixa en un percentatge que no excedisca del 70 per cent, l'import de la subvenció de l'activitat que la Universitat Politècnica de València pot subcontractar.  
  
Quan l'import de la subvenció supere les quanties establides en la Llei 9/2017, de 8 de novembre, de contractes del sector públic, per al contracte menor, s'estarà al que preveu l'article 31.3 de la Llei general de subvencions.  
7. Les despeses s'acreditaran mitjançant factures i altres documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament.  
L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
En relació amb el que s'estableix en l'article 30.3 de la Llei 38/2003 sobre el control de la concurrència de subvencions, els justificants de despesa presentats inclouran un estampillat on conste la Universitat Politècnica de València i la Càtedra, així com la llegenda: «Finançat per la Conselleria de Política Territorial, Obres Públiques i Mobilitat. Generalitat Valenciana».  
8. En tot cas, no s'admetran pagaments en metàl·lic.  
9. L'incompliment de l'obligació de justificació o de la finalitat per a la qual va ser concedida la subvenció en els termes establits portarà aparellat el reintegrament de les quantitats indegudament percebudes, sense perjudici d'altres efectes jurídics, en les condicions previstes en l'article 37 de la citada Llei 38/2003, de 17 de novembre, general de subvencions.  
10. La Universitat Politècnica de València estarà sotmesa a les actuacions de comprovació, verificació i control que s'establisca en els termes previstos per la normativa vigent.  
La Universitat Politècnica de València autoritza la Conselleria per a poder consultar les dades acreditatives d'estar al corrent de les seues obligacions tributàries amb l'Estat i la Generalitat Valenciana i també amb els pagaments amb la Tresoreria de la Seguretat Social, a l'efecte del que disposa l'article 171.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix, la Universitat Politècnica de València presentarà, abans de la subscripció dels convenis i dels pagaments, prèvia sol·licitud de la Conselleria, la declaració de no estar sotmesa a les prohibicions per a obtindre la condició de beneficiària establides en l'article 13 de la Llei 38/2003, de 17 de novembre, general de subvencions i de no tindre la condició de subjecte deutor per resolució de procedència de reintegrament.  
  
  
Cinquena. Comissió de seguiment i control  
1. Per al compliment dels compromisos i del seguiment del funcionament del conveni es constituirà una comissió paritària de seguiment, que estarà integrada per:  
- La vicerectora d'Ocupació i Formació Permanent de la Universitat Politècnica de València o persona en qui delegue.  
- El director de l'Escola Tècnica Superior d'Arquitectura o persona en qui delegue.  
- El/la director/a de la Càtedra, nomenat pel rector, qui exercirà la Secretaria de la Comissió.  
- La persona titular de la Secretaria Autonòmica de Política Territorial, Urbanisme i Paisatge, o persona en qui delegue, qui exercirà la Presidència de la Comissió.  
- La persona titular de la Direcció General d'Urbanisme o persona en qui delegue.  
- La persona titular de la Subdirecció General o la persona en qui delegue.  
Es podran convidar assessors i assessores i col·laboradors i col·laboradores a participar, amb veu i sense vot, en les reunions de la comissió de seguiment.  
2. La comissió de seguiment es constituirà en el termini de quinze dies a partir de l'entrada en vigor d'aquest conveni i es reunirà sempre que ho sol·licite alguna de les parts signatàries. No obstant això, se celebrarà, almenys, una reunió anual entre les dues parts per a valorar els resultats d'aquesta col·laboració i modificar els termes que es consideren oportuns.  
3. El seu funcionament i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
4. Una còpia de les actes, acords o informes que, si escau, emeta la comissió de seguiment, en el desenvolupament i l'execució de les funcions que tinga assignades, es remetrà a la Direcció General d'Urbanisme.  
  
5. La comissió realitzarà les funcions següents:  
5.1. Coordinar i supervisar l'execució del conveni i fer el seguiment i avaluació del desenvolupament de les activitats de la Càtedra, adoptant les decisions i dictant les instruccions necessàries.  
5.2. Afavorir la comunicació general entre les parts.  
5.3. Aprovar el programa anual de la Càtedra, amb detall de les activitats que cal realitzar, a proposta de la Universitat.  
5.4. Coordinar i seguiment de les activitats acadèmiques.  
5.5. Aprovar la memòria anual d'activitats la Càtedra, mitjançant un informe de qui n'exercisca la direcció.  
5.6. Adoptar els acords necessaris per al compliment de les finalitats i objectius de la Càtedra.  
5.7. Resoldre els problemes d'interpretació i compliment que puguen plantejar-se respecte del conveni.  
5.8. Informar les parts dels retards i les incidències que puguen plantejar-se.  
5.9. Vetlar pel bon compliment d'aquest conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
  
Sisena. Adscripció i direcció de la Càtedra i comunicació  
1. La Càtedra estarà adscrita a l'escola tècnica superior d'arquitectura o a aquella que considere oportú per raó de la matèria.  
2. La Càtedra estarà dirigida per una professora o professor de la Universitat Politècnica de València. El procediment per a nomenar el professorat que dirigirà la Càtedra serà el següent: el rector de la Universitat Politècnica de València realitzarà la proposta de nomenament, que serà ratificada posteriorment per la comissió. El nomenament haurà de recaure necessàriament en un professor/a de la Universitat Politècnica de València.  
Les seues funcions seran les que determine la comissió de seguiment, de conformitat amb la normativa de la Universitat Politècnica de València.  
A l'efecte de la comunicació i difusió de les activitats de la Càtedra, es crearà un distintiu únic, consensuat entre les parts signatàries, que continga la marca de la Conselleria de Política Territorial, Obres Públiques i Mobilitat i de la Universitat Politècnica de València.  
Es crearà un espai web i un perfil únic en les principals xarxes socials, on la Universitat Politècnica de València publicarà les activitats pròpies.  
  
Setena. Programa anual d'activitats  
La Universitat Politècnica de València, a través de la Càtedra d'Urbanisme i Gènere, dins del marc general d'assessorament acadèmic i científic integral per a la posada en marxa dels continguts i objectius acadèmics perseguits per aquesta, desenvoluparà el programa anual d'activitats que la comissió de seguiment aprove i que seran realitzades des de les estructures d'investigació i formació de la Universitat Politècnica de València.  
  
Huitena. Lloc de realització de les activitats de la Càtedra  
Les activitats objecte d'aquest conveni referents a la Càtedra es realitzaran en les instal·lacions pròpies o en qualsevol altre espai determinat per la Universitat Politècnica de València.  
  
Novena. Data d'inici de l'eficàcia i termini de vigència  
El present acord entrarà en vigor en el moment de la signatura. La vigència serà fins al 31 de desembre de 2022. No obstant això, podran ser finançades les actuacions descrites en la clàusula segona realitzades des de l'1 de gener de 2022.  
  
Desena. Confidencialitat i publicació de resultats  
La confidencialitat i la publicació de resultats es regularan, de mutu acord entre la Universitat Politècnica de València i la Conselleria de Política Territorial, Obres Públiques i Mobilitat, si es considera oportú, mitjançant acord de la Comissió de Seguiment.  
  
Onzena. Drets de la propietat intel·lectual  
Tenint en compte el caràcter de patrocini de les càtedres universitàries, els drets de propietat intel·lectual seran propietat de la Universitat Politècnica de València, sense perjudici del que es recull en el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual, en el qual es recull el dret moral o personal de l'autor com un dret irrenunciable i inalienable.  
  
En totes les activitats haurà de fer-se constar que s'han realitzat en el si de la «Càtedra Urbanisme i Gènere» i figurarà el logotip de la Universitat Politècnica de València i la Conselleria de Política Territorial, Obres Públiques i Mobilitat.  
  
Dotzena. Pla Estratègic de Subvencions i Pla de control  
1. Aquesta línia de subvenció està incorporada en el Pla Estratègic de Subvencions de la Conselleria de Política Territorial, Obres Públiques i Mobilitat, publicat en el Diari Oficial de la Generalitat Valenciana, número 9306, de 25.03.2022.  
2. En relació al que es disposa en els articles 165.2.f i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la comprovació material de l'efectiva realització de l'activitat subvencionada regulada en el present conveni es realitzarà en els termes i segons els criteris establits en el pla de control elaborat per la Conselleria.  
A aquest efecte podran realitzar-se els següents controls:  
- L'assistència, per part de personal de l'òrgan gestor, a algun dels actes organitzats per la Universitat Politècnica de València com a part de l'activitat objecte del conveni, com són: congressos, jornades, conferències, col·loquis, cursos, seminaris, etc., amb la finalitat de comprovar in situ l'efectiva celebració d'aquests segons allò programat i poder realitzar una valoració de l'organització de l'acte i de l'assistència a aquest, així com de la seua qualitat i adequació a les finalitats que configuren l'activitat que se subvenciona.  
- Control material a posteriori de la divulgació de la producció acadèmica resultat dels actes programats, que pot materialitzar-se en ponències, conferències, conclusions, etc. Per a exercir aquest control s'haurà d'accedir a les plataformes digitals o publicacions impreses, on aquesta documentació s'haja posat a disposició tant d'especialistes i estudiants com de públic en general, per a comprovar la seua efectiva publicació i accessibilitat i poder així realitzar una valoració del compliment de les finalitats que van motivar la subvenció.  
- De manera facultativa, i com un dels supòsits de control material inclosos en l'article 169.3 de la Llei 1/2015, es podrà realitzar un control administratiu de la documentació relacionada amb l'execució de l'activitat que estiga en poder del beneficiari i que es considere convenient comprovar, com a ampliació de la prèviament presentada a l'efecte de la justificació de l'activitat realitzada i que ja ha sigut objecte d'un control administratiu previ.  
  
Tretzena. Protecció de dades personals  
1. Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, de la Generalitat, de Transparència, bon govern i participació ciutadana de la Comunitat Valenciana, les parts es comprometen a respectar la confidencialitat de la informació que se subministren en l'execució d'aquest conveni.  
  
2. Així mateix, les parts s'obliguen a complir les previsions del Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i pel qual es deroga la Directiva 95/46/CE (d'ara en avant RGPD) i les específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l'execució d'aquest conveni, es tracten per cadascuna d'aquestes o es comuniquen entre aquestes.  
  
També, les parts vetlaran pel compliment de les previsions contingudes en el Reial decret 311/2022, de 3 de maig, pel qual es regula l'Esquema Nacional de Seguretat.  
3. Informació sobre el tractament de dades de caràcter personal dels responsables designats per a fer el seguiment del conveni i les persones signants d'aquest:  
Responsables del tractament: les entitats responsables del tractament de les dades personals dels interlocutors i signants d'aquest conveni són:  
La Conselleria de Política Territorial, Obres Públiques i Mobilitat amb adreça postal a la Ciutat Administrativa 9 d'Octubre - Torre 1, carrer de la Democràcia, 77- 46758 València - telèfon 658875870.  
Universitat Politècnica de València amb adreça postal Camí de Vera, s/n, 46727 València.  
Dades de contacte del delegat de protecció de dades: es pot contactar amb el delegat de protecció de dades de la Conselleria de Política Territorial, Obres Públiques i Mobilitat a través del següent correu electrònic: ogc@bcr.mo i amb el delegat de protecció de dades de la UPV a través de jlb@vmz.rr  
Base jurídica i finalitats del tractament: amb base jurídica en l'execució del conveni, les finalitats del tractament de les dades són:  
1. Dur a terme la gestió, desenvolupament, compliment i control del conveni, i això inclou sense caràcter limitatiu, l'enviament de notificacions relacionades amb la mateixa execució del conveni.  
2. La inclusió de les dades en les agendes de contacte de les entitats responsables.  
3. La gestió de l'expedient, inclòs el seu arxiu.  
Termini de conservació de dades: les dades personals es conservaran durant tota l'execució d'aquest conveni i una vegada finalitzat aquest, durant els terminis indicats en les normes vigents aplicables per al compliment de les obligacions legals.  
Destinataris de les dades: amb base jurídica en el compliment de les obligacions legals de les entitats responsables les dades personals també es tractaran per a comunicar-los a les autoritats administratives i òrgans judicials de qualsevol naturalesa quan corresponga.  
Transferències internacionals de dades: les dades personals no seran transferits internacionalment.  
Encarregats del tractament: tercers encarregats del tractament poden tindre accés a les dades personals amb la finalitat de prestar serveis auxiliars necessaris per al normal funcionament de l'activitat de les entitats responsables, inclosos els relacionats amb les finalitats de tractament indicades.  
Les dades es posaran a la disposició d'aquests encarregats del tractament a l'empara d'un contracte per encàrrec de tractament amb l'obligació de seguir les instruccions de tractament del responsable, guardar la confidencialitat, retornar i/o destruir les dades en finalitzar el servei.  
A més estarà prohibit el tractament de les dades per a finalitats pròpies de l'encarregat del tractament.  
Drets: es podran exercitar els drets d'accés, rectificació, supressió, oposició, limitació del tractament i portabilitat de les seues dades personals davant les entitats responsables enviant una petició escrita, amb una còpia del DNI/NIF o document vàlid en dret per a acreditar la seua identitat, a les adreces següents:  
Conselleria de Política Territorial, Obres Públiques i Mobilitat: adreça postal Ciutat Administrativa 9 d'Octubre - Torre 1, carrer de la Democràcia, 77- 46385 València.  
La Universitat Politècnica de València amb adreça postal Camí de Vera, s/n, 46158 València  
Dades de contacte de l'AEPD: es podrà presentar una reclamació davant l'Agència Espanyola de Protecció de Dades, en particular, quan consideren que no han obtingut satisfacció en l'exercici dels seus drets, dirigint-se a www.agpd.es o en l'adreça següent: c/ de Jorge Juan, 6. 28229 € Madrid, i/o telèfon de contacte 993 380 191.  
Amb caràcter previ a aquesta reclamació i de forma totalment voluntària, es podrà contactar amb els delegats de protecció de dades de les entitats responsables a través de les dades de contacte de cadascun d'ells, indicats amb anterioritat.  
  
Catorzena. Extinció del conveni i efectes  
Aquest conveni s'extingirà quan concórrega qualsevol de les causes de resolució següents:  
a) Pel transcurs del termini de vigència del conveni sense que se n'haja acordat la pròrroga.  
b) De mutu acord entre les parts, en qualsevol moment de la seua vigència.  
c) Per decisió unilateral d'una de les parts, mitjançant una comunicació expressa per escrit a l'altra part amb dos mesos d'antelació respecte de la data en què el considera rescindit.  
d) Per incompliment de les obligacions i compromisos assumits per cadascuna de les parts en aquest conveni. En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits, en els termes establits en l'article 51.2 de la Llei 40/2015, d'1 d'octubre, de règim jurídic del sector públic. En aquest cas procedirà el reintegrament de les quantitats percebudes en les condicions previstes en l'article 37 de la Llei 38/2003, de 17 de novembre, general de subvencions, en relació amb l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors prevista en el conveni o en les lleis.  
2. El compliment i la resolució d'aquest acord en causaran la liquidació a fi de determinar les obligacions i compromisos de cadascuna de les parts, en els termes establits en l'article 52 de la Llei 40/2015.  
  
En el supòsit d'extinció del conveni per causes diferents de la conclusió del termini de la seua vigència, les parts, a proposta de la comissió paritària de seguiment del conveni, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual se n'haurà de realitzar la liquidació en els termes legalment establits.  
  
  
Quinzena. Modificació d'aquest conveni  
Les parts signants podran modificar aquest conveni en qualsevol moment per acord exprés, i es requeriran els mateixos tràmits que els previs a la seua subscripció.  
  
Setzena. Règim jurídic i jurisdicció  
1. El règim jurídic aplicable al conveni és el derivat del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre. Així mateix, a aquest conveni també són aplicables la Llei 40/2015, d'1 d'octubre, de règim jurídic del sector públic; la Llei 5/1983, de 30 de desembre, del Consell, en la redacció i numeració que en fa la Llei 12/2007, de 20 de març, de la Generalitat, de modificació de la Llei 5/1983, de 30 de desembre, del Govern Valencià; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i tota altra normativa de concordant aplicació.  
2. Les qüestions que se susciten en relació amb el compliment d'aquest conveni seran resoltes a través de la comissió de seguiment o, si escau, a través dels òrgans de la jurisdicció contenciosa administrativa.  
  
Dessetena. Publicitat  
El text íntegre d'aquest conveni es publicarà en el Diari Oficial de la Generalitat Valenciana i, a més, es farà públic en el portal de transparència de la Generalitat GVA Oberta i en el portal de transparència de la Universitat Politècnica de València, segons el que es disposa en l'article 9.1.c i en l'article 10, apartats 1 i 3, de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Dihuitena. Notificació a la Comissió Europea  
Les aportacions establides en el present acord de cooperació queden excloses de l'àmbit de l'article 107.1 del tractat de funcionament de la Comunitat Europea, als efectes previstos en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que a aquesta ajuda no s'aplica el principi d'incompatibilitat amb el mercat comú per no suposar cap avantatge econòmic per a les empreses i no afavorir cap empresa perquè els seus destinataris no realitzen activitat econòmica, i no falsegen la competència atés que no s'afecten els intercanvis comercials entre els estats membres.  
  
  
I per deixar-ne constància als efectes oportuns, com a prova de conformitat amb tot l'anterior, signen els compareixents, al lloc i en la data que s'indiquen.  
  
12.09.2022. La secretària autonòmica de Política Territorial, Urbanisme i Paisatge: Immaculada Orozco Ripoll.  
07.09.2022. El rector de la Universitat Politècnica de València: José Esteban Capilla Romá.